রংপুর শিবিরে আরেকটি দুঃসংবাদ
কাঁধের ইনজুরির কারণে বিপিএল শেষ না করেই দেশে ফিরে যাচ্ছেন ইংল্যান্ড হার্ডহিটার আলেক্স হেলস। এবার রংপুর রাইডার্সের হয়ে খেলছিলেন তিনি।







গেল মঙ্গলবার চট্টগ্রামে রাজশাহী কিংসের বিপক্ষে কাঁধে ব্যথা পান হেলস। পরে জানা যায়, তার ইনজুরি গুরুতর। তাই পুরো আসর শেষ না করেই দেশে ফিরে যাচ্ছেন তিনি।




রংপুর কোচ টম মুডি বিষয়টি নিশ্চিত করেছেন। তিনি জানান, আমরা খবরটি পেয়েছি। কাঁধের চিকিৎসার জন্য লন্ডনে ফিরে যাচ্ছে সে।  গেল ম্যাচে বাঁ কাঁধে ব্যথা পেয়েছিল ও।
টি-টোয়েন্টি স্পেশালিস্ট এ কোচ জানান, ইংল্যান্ড ক্রিকেট বোর্ড (ইসিবি) অনুরোধ করেছে, হেলসকে দেশে পাঠিয়ে দিতে এবং সেখানে চিকিৎসকের পরামর্শ নিতে। দেশে ফিরলে তার কাঁধের এমআরআই করানো হবে। দুর্ভাগ্যজনকভাবে ওর টুর্নামেন্ট শেষ হয়ে গেছে। ইতিমধ্যে দলে নিজের গুরুত্ব বুঝিয়েছিল এ ওপেনার। তবে আমাদের বেশ ক’জন মানসম্পন্ন খেলোয়াড় আছে। যারা টপঅর্ডারের অভাব পূরণ করতে পারবে।
বিপিএলের এবারের আসরে রাইডার্সদের জার্সি গায়ে ৮ ম্যাচে ১ সেঞ্চুরি ও ২ হাফসেঞ্চুরিতে ১৬৭ স্ট্রাইক রেটে ৩০৪ রান করেছেন হেলস। দারুণ ছন্দ নিয়ে ইংল্যান্ড ফিরে যাচ্ছেন তিনি।
লিগপর্বের খেলা শেষে দেশে ফিরে যাবেন দক্ষিণ আফ্রিকার বিধ্বংসী ব্যাটসম্যান এবি ডি ভিলিয়ার্সও। তার ফিরে যাওয়ার দুঃসংবাদের পর হেলসের বিদায় বড় ধাক্কাই বটে রংপুরের জন্য।

কাঁধের ইনজুরির কারণে বিপিএল শেষ না করেই দেশে ফিরে যাচ্ছেন ইংল্যান্ড হার্ডহিটার আলেক্স হেলস। এবার রংপুর রাইডার্সের হয়ে খেলছিলেন তিনি।